VENDIM
Nr. 261, datë 17.11.2020

PËR MIRATIMIN E RREGULLORES “PËR TRANSFERIMIN E PROKURORËVE NËPËRMJET PROCEDURËS SË LËVIZJES PARALELE”

Këshilli i Lartë i Prokurorisë bazuar në nenin 149/a, pika 1, shkronja “A”, të Kushtetutës, si edhe në nenet 42 dhe 43, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar, me propozimin e Komisionit të Karrierës,

VENDOSI:

1. Miratimin e rregullores “Për transferimin e prokurorëve nëpërmjet procedurës së lëvizjes paralele”, sipas tekstit që i bashkëlidhet këtij vendimi dhe është pjesë përbërëse e tij.
2. Ky vendim hyn në fuqi në datën e botimit në Fletoren Zyrtare dhe publikohet edhe në faqen zyrtare të Këshillit të Lartë të Prokurorisë.

KRYETAR
Gent Ibrahimi

RREGULLORE 
PËR PROCEDURËN E LËVIZJES PARALELE TË PROKURORËVE

KREU I
DISPOZITA TË PËRGJITHSHME


Neni 1
Objekti

Ky akt përcakton rregulla të detajuara për kriteret dhe procedurën që zbaton Këshilli i Lartë i Prokurorisë për vlerësimin dhe renditjen e prokurorëve që kandidojnë për transferim nëpërmjet procedurës për lëvizje paralele, sipas ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar.

Neni 2
Fusha e zbatimit

Rregullat e parashikuara në këtë Rregullore janë të zbatueshme për vlerësimin dhe renditjen e prokurorëve që kandidojnë dhe që përmbushin kushtet ligjore në procedurën për lëvizje paralele për çdo pozicion të lirë të përhershëm, për pozicionet që pritet të bëhen të përhershme, brenda 3 muajve, si dhe për aq sa është e mundur edhe për pozicionet e lira të përkohshme. 
Këto rregulla zbatohen për prokurorët që kandidojnë dhe që përmbushin kushtet ligjore për lëvizjen paralele në pozicionet e mëposhtme: 
a) prokuror në një prokurori pranë gjykatës së shkallës së parë të juridiksionit të përgjithshëm;
b) prokuror në një prokurori pranë gjykatës së apelit të juridiksionit të përgjithshëm.


Neni 3
Subjektet

Subjekte të këtij vendimi janë prokurorët që kandidojnë për lëvizje paralele, sipas përcaktimeve të nenit 43, pika 2, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar dhe konkretisht: 
a) prokurorët pranë gjykatave të shkallës së parë të juridiksionit të përgjithshëm;
b) prokurorët pranë gjykatave të apelit të juridiksionit të përgjithshëm;
c) prokurorët e komanduar;
ç) prokurorët në skemë delegimi.

Neni 4
Përkufizime

Për qëllime të kësaj Rregulloreje, termat e mëposhtëm kanë këto kuptime:
a) “Dosje personale” nënkupton dosjen e kandidatit, sipas përcaktimeve të nenit 38 të ligjit për statusin.
b) “Këshilli” është Këshilli i Lartë i Prokurorisë.
c) “Komisioni” është Komisioni i Zhvillimit të Karrierës pranë Këshillit të Lartë të Prokurorisë.
ç) “Kandidat” është prokurori që ka paraqitur kërkesën pranë Këshillit për lëvizje paralele.
d) “Ligji për qeverisjen” është ligji nr. 115/2016, “Për organet e qeverisjes së sistemit të drejtësisë”, i ndryshuar.
e) “Ligji për statusin” është ligji nr. 96/2016, “Për statusin e gjyqtarëve dhe të prokurorëve në Republikën e Shqipërisë”, i ndryshuar.
f) “Lëvizje paralele” është kalimi me kërkesë i prokurorit:
i. nga një pozicion në një prokurori të juridiksionit të përgjithshëm në një pozicion në një prokurori të juridiksionit të përgjithshëm të të njëjtit nivel; 
ii. nga një pozicion i komanduar në një pozicion në një prokurori të të njëjtit nivel me atë të pozicionit që ka pasur përpara komandimit; 
iii. nga një pozicion i komanduar përkohësisht sipas nenit 40 të ligjit për statusin në një pozicion në një prokurori pranë gjykatës të shkallës së parë; 
iv. nga një pozicion në një prokurori pranë gjykatës të shkallës së parë të juridiksionit të përgjithshëm në një pozicion në një prokurori pranë gjykatës së apelit të juridiksionit të përgjithshëm, në rastin kur prokurori:
- është vlerësuar, të paktën dy herë, me vlerësim jo më të ulët se “shumë mirë”, në dy vlerësimet e fundit, si dhe ka përvojë profesionale, sipas parashikimit të nenit 47, pika 4, të ligjit për statusin;
- ka shërbyer në skemë delegimi për të paktën katër vjet dhe gjatë kësaj periudhe është caktuar, të paktën për një vit, në një pozicion në nivel apeli, si dhe ka përvojë profesionale, sipas parashikimit të nenit 47, pika 4, të ligjit për statusin.
g) “Nivel vlerësimi” është rezultati i përgjithshëm i vlerësimit etik dhe profesional të prokurorit sipas sistemit të vlerësimit të kohës; 
Në rastin e prokurorit të komanduar, njihet si nivel vlerësimi në kuptim të këtij vendimi, vlerësimi etik dhe profesional nga institucioni ku prokurori është komanduar. 
Në rastin e prokurorit të riemëruar, që nuk i është nënshtruar vlerësimit etik dhe profesional ose prokurorit të komanduar që nuk ka vlerësim etik dhe profesional nga institucioni ku është komanduar, nivel vlerësimi në kuptim të kësaj rregulloreje do të konsiderohet vlerësimi i kryer nga Këshilli, sipas nenit 49 të ligjit për statusin.
h) “Periudhë kalimtare” nënkupton periudhën deri në realizimin e procedurave të vlerësimit sipas ligjit për statusin, por jo më vonë se afati i caktuar për përfundimin e procesit të rivlerësimit kalimtar të magjistratëve, në përputhje me përcaktimin e nenit 25, të ligjit nr. 48/2019, “Për disa shtesa dhe ndryshime në ligjin nr. 96/2016, “Për statusin e gjyqtareve dhe prokurorëve në Republikën e Shqipërisë”.
i) “Përvojë në pozicionet e komanduara” nënkupton përvojën e veçantë të punës së kandidatit si prokuror i komanduar: në pozicionin e ndihmës magjistratit në Gjykatën e Lartë, në Gjykatën Kushtetuese ose në Prokurorinë e Përgjithshme; në pozicionin e inspektorit në Zyrën e Inspektorit të Lartë të Drejtësisë; në pozicione të tjera në Këshillin e Lartë Gjyqësor, në Këshillin e Lartë të Prokurorisë, në Ministrinë e Drejtësisë, në Avokaturën e Shtetit, në Shkollën e Magjistraturës, në çdo institucion tjetër brenda sistemit të drejtësisë dhe përafrimit të legjislacionit, sipas nenit 53, pika 2; ose në një institucion tjetër të ndryshëm nga këto, kur komandimi është bërë për një interes publik, sipas nenit 54, pika 7, të ligjit për statusin.
j) “Pikëzim” nënkupton vlerësimin me pikë të secilit kriter sipas sistemit të vlerësimit etik dhe profesional të rregulluar nga ligji për statusin dhe vendimet e Këshillit të Lartë të Prokurorisë.
k) “Pozicion i lirë” në kuptim të këtij vendimi nënkupton atë pozicion të lirë apo që pritet të bëhet i lirë brenda tre muajve, në një prokurori pranë gjykatës së shkallës së parë apo të apelit të juridiksionit të përgjithshëm, që mund të plotësohet nëpërmjet procedurës së lëvizjes paralele.
l) “Pozicion i lirë i përhershëm” është pozicioni në një prokurori pranë gjykatës të juridiksionit të përgjithshëm, në të cilin nuk ka prokuror të caktuar në mënyrë të përhershme.
m) “Pozicion i lirë i përkohshëm” nënkupton pozicionin në një prokurori pranë një gjykate të juridiksionit të përgjithshëm, kur prokurori që e ka atë në mënyrë të përhershme është në pamundësi për të ushtruar funksionin për të paktën 3 muaj, por ka të drejtën për t’u kthyer.
n) “Procedurë lëvizjeje paralele” nënkupton procesin administrativ të verifikimit të kushteve ligjore të kandidimit për kandidatët për një pozicion të lirë, si dhe renditjen e kandidatëve të kualifikuar, me qëllim për të përzgjedhur kandidatin e renditur më lart.
o) “Relator” nënkupton anëtarin e përhershëm ose zëvendësues të Komisionit të Zhvillimit të Karrierës. 
p) “Vendim verifikimi” nënkupton vendimin e Këshillit të Lartë të Prokurorisë për kualifikimin ose skualifikimin e një kandidati, të marrë në përfundim të verifikimit të kushteve ligjore të kandidimit në një procedurë lëvizjeje paralele.
q) “Vendim për renditjen e kandidatëve” nënkupton vendimin e Këshillit të Lartë të Prokurorisë të marrë në përfundim të një procedure përzgjedhjeje për lëvizjen paralele, bazuar në 4 kriteret e përcaktuara në nenin 43, pika 7, 8 dhe 9, të ligjit për statusin, si dhe në rregullat e detajuara për kriteret dhe procedurën të përcaktuara në këtë rregullore. 
r) “Vendim për lëvizjen paralele” nënkupton vendimin e Këshillit të Lartë të Prokurorisë për transferimin e kandidatit të renditur më lart në një procedurë përzgjedhjeje.
s) “Vjetërsi si magjistrat” nënkupton përvojën e përgjithshme të punës së kandidatit, si prokuror ose gjyqtar, përfshirë edhe si i komanduar, si dhe si anëtar i Këshillit të Lartë të Prokurorisë.
t) “Vlerësim i mëparshëm” vlerësimet më të fundit etike dhe profesionale të kandidatit, duke përfshirë edhe vlerësimin e përshpejtuar të kandidatit sipas nenit 97 të ligjit për statusin; vlerësimin e kryer nga institucioni, në të cilin magjistrati është komanduar, sipas nenit 53, pika 11, të ligjit për statusin si dhe vlerësimin e kandidatit të riemëruar ose të komanduar, sipas nenit 49 të ligjit për statusin dhe rregullave të vendosura nga Këshilli.



KREU II
RREGULLA TË PËRGJITHSHME TË PROCEDURËS SË LËVIZJES PARALELE

Neni 5
Shpallja e procedurës së lëvizjes paralele

1. Këshilli organizon, të paktën çdo 3 muaj, procedurën e lëvizjes paralele për çdo pozicion që është i lirë ose që pritet të bëhet i lirë brenda 3 muajve, në prokuroritë e juridiksionit të përgjithshëm pranë gjykatave të shkallës së parë dhe të apelit, me përjashtim të rasteve, kur: 
a) nuk ka pozicion të lirë;
b) kjo mund të passjell cenim të rëndë të funksionalitetit të prokurorive.
2. Për rastin përjashtimor të nenit 5 të shkronjës “b” të kësaj rregulloreje, Këshilli mund: 
a) të organizojë procedurën e lëvizjes paralele vetëm për disa nga pozicionet e lira;
b) të shtyjë organizimin e procedurave të lëvizjes paralele për të gjitha pozicionet e lira deri në verifikimin e situatës së moscenimit të rëndë të funksionalitetit të gjykatave.
3. Shpallja e procedurës së lëvizjes paralele për çdo pozicion të lirë bëhet me vendim të Këshillit, mbi propozimin e Komisionit. 
4. Në vendimin e hapjes së procedurës së lëvizjes paralele Këshilli përcakton: 
a) kushtet ligjore të kandidimit;
b) afatin e kandidimit, i cili mund të jetë nga dy deri në katër javë nga data e shpalljes së procedurës; 
c) informacionin dhe dokumentacionin që i bashkëlidhet kandidimit;
ç) procedurën e kandidimit dhe vendin e dorëzimit të dokumentacionit;
d) të drejtën për të kandiduar deri në 3 pozicione të lira, duke i renditur ato sipas preferencës.
5. Nëse një kandidat rendit në kërkesën e tij më shumë se 3 pozicione të lira, atëherë Këshilli konsideron vetëm 3 pozicionet e para në renditje. Kur kandidati nuk ka renditur pozicionet sipas preferencës, pozicionet preferenciale do të vlerësohen sipas citimit në kërkesë. Në numrin e kandidimeve nuk llogaritet kandidimi i tërhequr.


Neni 6
Dokumentacioni i nevojshëm për kandidim

1. Kandidatët shprehin interesin për kandidim nëpërmjet një kërkese, së cilës i bashkëlidh dokumentacionin e kërkuar nga Këshilli në vendimin për shpalljen e lëvizjes paralele, si dhe kopje të çdo dokumentacioni provues për aftësitë dhe kualifikimet e kandidatit që nuk gjenden në dosjen personale.
2. Komisioni, në çdo moment mund të kërkojë dokumentacion shtesë ose sqarime nga kandidatët, kur vlerëson se ai është i nevojshëm për procedurën e konkurrimit.


Neni 7
Radha e plotësimit të pozicioneve të lira 

1. Komisioni identifikon pozicionet e lira apo që pritet të bëhen të lira, brenda 3 muajve. Pozicioni i lirë i përhershëm në prokuroritë pranë gjykatave të shkallës së parë të juridiksionit të përgjithshëm plotësohet me radhë si më poshtë:
a) nga prokurori që transferohet për shkak të papajtueshmërisë ambientale apo për shkak të ndryshimeve në strukturën administrative ose në kompetencën tokësore të prokurorive;
b) nga një prokuror i caktuar përkohësisht në këtë pozicion, i cili paraqet kërkesë për caktimin e përhershëm, në rastin e ndryshimit nga Këshilli të këtij pozicioni nga i përkohshëm në të përhershëm sipas nenit 59 të ligjit për statusin;
c) nga magjistratët që transferohen për shkak të lëvizjes paralele. 
2. Pozicioni i lirë i përhershëm në prokuroritë pranë gjykatave të apelit të juridiksionit të përgjithshëm plotësohet me radhë si më poshtë: 
a) nga prokurori që ka të drejtën për t’u caktuar në një nivel apeli;
b) nga prokurori që transferohet për shkak të papajtueshmërisë ambientale apo për shkak të ndryshimeve në strukturën administrative ose në kompetencën tokësore të prokurorive;
c) nga një prokuror i caktuar përkohësisht në këtë pozicion, i cili paraqet kërkesë për caktimin e përhershëm, në rastin e ndryshimit nga Këshilli të këtij pozicioni nga i përkohshëm në të përhershëm sipas nenit 59 të ligjit për stausin;
ç) nga magjistratët që transferohen për shkak të lëvizjes paralele.
3. Pozicioni i lirë i përkohshëm, në prokuroritë pranë gjykatave të apelit dhe të shkallës së parë të juridiksionit të përgjithshëm, plotësohet fillimisht nga prokurori që ka të drejtën për t’u kthyer. Në vijim, ky pozicion plotësohet me radhë sipas rregullave të parashikuara nga pika 1 e kësaj rregulloreje për prokuroritë pranë gjykatës së shkallës së parë të juridiksionit të përgjithshëm, si dhe sipas rregullave të parashikuara në pikën 2 të kësaj rregulloreje për prokuroritë pranë gjykatës së apelit të juridiksionit të përgjithshëm. 

Neni 8
 Kushtet ligjore për lëvizjen paralele të prokurorëve 

1. Në procedurën e lëvizjes paralele për një pozicion të lirë mund të kandidojë çdo prokuror i cili përmbush kriteret e mëposhtme: 
a) të jetë prokuror i Republikës së Shqipërisë;
b) të mos ketë masë disiplinore në fuqi;
c) të mos ketë qenë anëtar i Këshillit në tri vitet e fundit;
ç) të ketë të paktën një vit përvojë profesionale në fushën përkatëse të së drejtës gjatë 5 viteve të fundit, përveç rastit të parashikuar nga neni 40, pika 2, germa “b” e ligjit për statusin;
d) të ketë paraqitur kërkesën për transferim nëpërmjet procedurës për lëvizje paralele për pozicionet e lira ose që priten të bëhen të lira sipas vendimit të Këshillit. Kandidati që nuk ka përcaktuar pozicionet për të cilat kandidon, do të konsiderohet se nuk ka paraqitur kërkesë në kuptim të këtij vendimi. 
2. Në procedurën e lëvizjes paralele për një pozicion të lirë në prokuroritë pranë gjykatës së shkallës së dytë të juridiksionit të përgjithshëm, mund të kandidojë edhe prokurori pranë gjykatës së shkallës së parë të juridiksionit të përgjithshëm, i cili plotëson njërin prej kushteve të mëposhtme:
 a) ka shërbyer në skemë delegimi për të paktën katër vjet dhe gjatë kësaj periudhe është caktuar, të paktën për një vit, në një pozicion në nivel apeli, si dhe ka përvojë profesionale, sipas parashikimit të nenit 47, pika 4, të ligjit për statusin;
b) është vlerësuar, të paktën dy herë, me vlerësim jo më të ulët se “shumë mirë”, në dy vlerësimet e fundit, si dhe ka përvojë profesionale, sipas parashikimit të nenit 47, pika 4, të ligjit për statusin. 

Neni 9
Fazat e procedurës së lëvizjes paralele

1. Procedura e lëvizjes paralele zhvillohet në tri faza, si më poshtë: 
a) në fazën e parë bëhet verifikimi i kanditatëve për plotësimin e kushteve ligjore të kandidimit;
b) në fazën e dytë bëhet renditja e kandidatëve të kualifikuar, sipas numrit të vlerësimeve etike dhe profesionale. Konkretisht:
i. fillimisht shqyrtohen kandidimet e prokurorëve, të cilët kanë dy vlerësime etike dhe profesionale; 
ii. nëse nuk ka kandidime nga prokurorë me dy vlerësime etike dhe profesionale, atëherë shqyrtohen kandidimet e prokurorëve të cilët kanë një vlerësim etik dhe profesional; 
iii. nëse nuk ka as kandidime nga prokurorë me një vlerësim etik dhe profesional, atëherë shqyrtohen kandidimet e prokurorëve, të cilët nuk kanë asnjë vlerësim etik dhe profesional;
c) në fazën e tretë merret vendimi për transferimin e kandidatit të renditur më lartë. 
2. Për çdo procedurë lëvizjeje paralele caktohet një relator me short.
3. Në ushtrimin e përgjegjësive të tij relatori ndihmohet nga Njësia Mbështetëse e Komisioneve dhe personeli administrativ i Këshillit, të cilët kanë detyrimin të ndjekin procedurat, të kryejnë veprimet dhe të përgatisin aktet përkatëse, sipas udhëzimeve të relatorit.

Neni 10
Parimet e renditjes së prokurorëve

Renditja e prokurorëve kryhet bazuar në parimin e pavarësisë, meritokracisë, promovimit dhe të zhvillimit të karrierës. Procesi i transferimit nëpërmjet procedurës së lëvizjes paralele mbështetet në parimet e efikasitetit, të procesit të rregullt ligjor, si dhe të parimit të konfidencialitetit. 

Neni 11
 Të drejtat e kandidatit

1. Kandidati njoftohet për relatorin e procedurës së lëvizjes paralele jo më vonë se 3 ditë nga caktimi i tij.
2. Kandidati ka të drejtë të kërkojë përjashtimin e relatorit për një nga shkaqet e parashikuara në nenin 75 të ligjit për qeverisjen, jo më vonë së 3 ditë, nga marrja dijeni e shkakut të përjashtimit, duke e shoqëruar kërkesën, kur është rasti, me aktet provuese të shkakut të përjashtimit. Këtë të drejtë kandidati e ka edhe ndaj çdo anëtari tjetër të Këshillit. 
3. Këshilli vendos për kërkesën e kandidatit për përjashtimin e relatorit dhe/ose të çdo anëtari tjetër të Këshillit, jo me vonë së 7 ditë nga paraqitja e saj. 
4. Kandidati ka të drejtë që, në çdo fazë të procedurës së lëvizjes paralele, me kërkesë, të njihet me dokumentet e dosjes së tij, si edhe të marrë kopje të tyre, sipas rregullave të Kodit të Procedurave Administrative. 
5. Kandidati ka të drejtë që, në momentin e kandidimit për lëvizjen paralele, të kërkojë kryerjen e vlerësimit etik dhe profesional me procedurë të përshpejtuar, sipas parashikimeve të nenit 97 të ligjit për statusin dhe akteve nënligjore të nxjerra në zbatim të tij. Në këtë rast kandidati duhet të ketë ushtruar detyrën përgjatë gjithë vitit të fundit kalendarik, si dhe të mos jetë vlerësuar për dy vitet e fundit kalendarike. Në këtë rast, procedura e përshpejtuar e vlerësimit të prokurorit kandidues bëhet pjesë e procedurës së lëvizjes paralele që zhvillon Këshilli për pozicionin e lirë. 
6. Kandidati i komanduar, të cilit, gjatë apo në përfundim të komandimit, nuk i është bërë vlerësimi etik dhe profesional nga institucioni ku ai është komanduar, ka të drejtë që, në momentin e kandidimit për lëvizjen paralele, të kërkojë të vlerësohet për aftësitë profesionale si kandidati jogjyqtar në Gjykatën e Lartë, sipas parashikimeve të nenit 49, të ligjit për statusin, për aq sa gjejnë zbatim, si dhe akteve nënligjore të nxjerra në zbatim të tij. Në këtë rast periudha e komandimit duhet të ketë zgjatur jo më pak se një vit kalendarik. 
7. Kandidati i riemëruar, i cili nuk ka një vlerësim etik dhe profesional si prokuror ose nuk ka një vlerësim profesional në momentin e riemërimit, nëse ka ushtruar këtë detyrë përgjatë gjithë vitit të fundit kalendarik, ka të drejtë që, në momentin e kandidimit për lëvizjen paralele, të kërkojë kryerjen e vlerësimit me procedurë të përshpejtuar, sipas parashikimeve të nenit 97 të ligjit për statusin dhe akteve nënligjore të nxjerra në zbatim të tij. Nëse kandidati nuk ka ushtruar detyrën e prokurorit përgjatë gjithë vitit të fundit kalendarik, si dhe nëse para kandidimit ka jo më pak se një vit përvojë profesionale, ai ka të drejtë të kërkojë të vlerësohet për aftësitë profesionale sipas parashikimeve të nenit 49, të ligjit për statusin, si dhe akteve nënligjore të nxjerra në zbatim të tij. 
8. Kryesisht, apo mbi kërkesën e Këshillit, kandidati ka të drejtë të paraqesë shpjegime me shkrim për fakte, rrethana apo çështje ligjore që lidhen me kushtet ligjore të kandidimit dhe/ose kriteret e renditjes, si dhe të depozitojë, kur është rasti, dokumente shkresore në mbështetje të këtyre shpjegimeve. 
9. Kandidati ka të drejtë të tërhiqet nga kandidimi në çdo kohë, derisa nuk ka përfunduar procedura e lëvizjes paralele, duke depozituar kërkesën e tij me shkrim.

Neni 12
Dorëheqja dhe përjashtimi për shkak të konfliktit të interesit

1. Anëtari i Komisionit dhe/ose çdo anëtar tjetër i Këshillit, në çdo kohë kur merr dijeni për ekzistencën e një konflikti interesi ose të një pengese ligjore sipas neneve 72, 73, 74 dhe 75, të ligjit për qeverisjen, është i detyruar të deklarojë natyrën e konfliktit të interesit ose pengesës dhe të heqë dorë nga pjesëmarrja në procedurën e lëvizjes paralele për atë pozicion të lirë. 
2. Për dorëheqjen e çdo anëtari të Këshillit vendos kryetari i tij. Kur dorëheqjen e jep kryetari i Këshillit, vendimi merret nga zëvendëskryetari i tij. 
3. Këshilli vendos për kërkesën e kandidatit për përjashtimin e një anëtari të tij. 
4. Për nëpunësit e Njësisë Mbështetëse të Komisioneve dhe personelin administrativ të Këshillit zbatohen dispozitat e Kodit të Procedurave Administrative dhe të ligjit “Për parandalimin e konfliktit të interesave në ushtrimin e funksioneve publike” mbi paanësinë e administratës publike.

Neni 13
Afatet

1. Afatet në procedurën e lëvizjes paralele caktohen në ditë, në javë ose në muaj. Përfundimi i afatit mund të përcaktohet edhe me një datë të caktuar kalendarike. 
2. Kur afati caktohet në ditë, në llogaritjen e tij përjashtohet dita kur ka ndodhur ngjarja, nga e cila fillon të ecë afati. 
3. Afati i përcaktuar në javë mbaron me kalimin e asaj dite, që është e njëjta me ditën, në të cilën ka ndodhur ngjarja, nga e cila ka filluar të ecë afati. 
4. Afati i përcaktuar në muaj mbaron me kalimin e asaj dite, atij muaji, që ka të njëjtin numër me atë të ditës, në të cilën ka ndodhur ngjarja nga e cila ka filluar të ecë afati. Kur një ditë e tillë mungon në muajin e fundit, afati mbaron me kalimin e ditës së fundit të këtij muaji. 
5. Të shtunat, të dielat dhe ditët e festave zyrtare nuk pengojnë fillimin dhe kohëzgjatjen e afateve. Kur dita e fundit e një afati bie e shtunë, e diel ose një ditë feste zyrtare, afati mbaron në ditën e punës që vjen pas saj. 
6. Dita e fundit e afatit vazhdon deri në orën 24:00 të saj.

Neni 14
Njoftimet

1. Njoftimet dhe kërkesat e Këshillit drejtuar kandidatit dhe anasjelltas, si rregull bëhen në rrugë elektronike. Ato konsiderohen të marra ditën e nesërme të dërgimit në rrugë elektronike. 
2. Adresa elektronike e Këshillit i bëhet e ditur kandidatit me njoftimin e fillimit të procedurës së lëvizjes paralele. 
3. Adresë elektronike e kandidatit konsiderohet adresa zyrtare e tij, por ai mund të zgjedhë një adresë tjetër elektronike, duke ia bërë atë të ditur në kohë Këshillit. Kandidati merr masa për aksesueshmërinë e adresës së tij elektronike.

KREU III
FAZA E PARË E PROCEDURËS SË LËVIZJES PARALELE

Neni 15
Fillimi i procedurës së verifikimit të kandidatëve dhe caktimi i relatorit

1. Këshilli, jo më vonë se 7 ditë nga përfundimi i afatit të kandidimit për një pozicion të lirë, vendos fillimin e verifikimit të kandidatëve për plotësimin e kushteve ligjore të kandidimit. Në këtë rast, Këshilli përcakton listën e kandidatëve që kanë kandiduar për pozicionin e lirë, duke mospërfshirë atë kandidat që ka kandiduar jashtë afatit ose ka kandiduar për më shumë se tri pozicione të lira, sipas nenit 5 pika 4 e këtij vendimi. Kandidati që nuk përfshihet në listën e kandidatëve për atë pozicion të lirë, ka të drejtën e ankimit në Gjykatën Administrative të Apelit, brenda 5 ditëve, nga dita e njoftimit të vendimit. 
2. Në të njëjtin vendim për fillimin e verifikimit të kandidatëve, Këshilli cakton relatorin për atë procedurë lëvizjeje paralele. 
3. Përjashtimisht, për arsye të motivuara që lidhen me ngarkesën dhe efektivitetin e punës, mbi kërkesën e çdo anëtari të Komisionit, Këshilli mund të vendosë përjashtimin e tij nga shorti. Me propozimin e Komisionit, Këshilli mund të vendosë që në procedurat e shortit për caktimin e relatorit, të përfshihen edhe anëtarët zëvendësues të Komisionit.


Neni 16
Identifikimi i kandidatëve sipas numrit të vlerësimeve etike dhe profesionale 

1. Relatori verifikon numrin e vlerësimeve etike dhe profesionale për secilin kandidat, duke bërë kategorizimin e tyre, sipas numrit të vlerësimeve që ata kanë, respektivisht me dy vlerësime, me një vlerësim dhe pa asnjë vlerësim. Verifikimi bazohet në të dhënat e dosjeve personale të kandidatëve. Në këtë rast, në llogaritjen e numrit të vlerësimeve etike dhe profesionale për çdo kandidat, relatori bazohet edhe në vendimin e Këshillit për përfshirjen e kandidatëve, mbi kërkesat e tyre, në programin e vlerësimit të përshpejtuar ose në kërkesën e kandidatit për kryerjen e vlerësimit sipas nenit 49 të ligjit për statusin. 

Neni 17
Radha e shqyrtimit të kandidaturave 

1. Procedura e lëvizjes paralele për një pozicion të lirë fillimisht vazhdon për kandidatët që kanë apo mund të kenë dy vlerësime etike dhe profesionale. 
2. Në rastin kur për pozicionin e lirë nuk ka kandidatë që kanë apo mund të kenë dy vlerësime etike dhe profesionale, ose kur kandidatët e kësaj kategorie janë tërhequr nga kandidimi, ose kur ata nuk janë kualifikuar për mosplotësim të kritereve të kandidimit, procedura e lëvizjes paralele vazhdon për kandidatët që kanë apo mund të kenë një vlerësim etik dhe profesional. 
3. Nëse për arsyet e parashikuara në pikën 2 të këtij neni, procedura e lëvizjes paralele nuk mund të vazhdojë për kandidatin me një vlerësim etik dhe profesional, atëherë ajo vazhdon për kandidatët që nuk kanë asnjë vlerësim etik dhe profesional.
4. Nëse për të njëjtat arsye, procedura e lëvizjes paralele nuk mund të vazhdojë edhe për kandidatët pa asnjë vlerësim etik dhe profesional, atëherë ajo konsiderohet e përfunduar dhe pozicioni rishpallet përsëri.
5. Për pozicionet e lira në një prokurori pranë një gjykate të shkallës së dytë të juridiksionit të përgjithshëm, shqyrtohen në mënyrë të njëkohshme kandidimet e prokurorëve në nivel apeli me kandidimet e prokurorëve në shkallë të parë kur plotësojnë kushtet e përcaktuara në nenin 8 pika 2, germat “a” dhe “ b” të kësaj rregulloreje. 
6. Për plotësimin e pozicioneve të lira në një prokurori pranë një gjykate të shkallës së dytë të juridiksionit të përgjithshëm, zbatohen të njëjtat rregulla të parashikuara në pikat 1, 2, 3 dhe katër të këtij neni. 

Neni 18
Veprimet procedurale të relatorit 

1. Pas caktimit të relatorit, kandidati njoftohet për fillimin e verifikimit të kushteve ligjore të kandidimit, për relatorin e procedurës, si dhe për të drejtën që ka për të kërkuar përjashtimin e tij dhe/ose të çdo anëtari tjetër të Këshillit, jo më vonë së 3 ditë nga njoftimi ose nga marrja dijeni e shkakut të përjashtimit, duke shoqëruar kërkesën, kur është rasti, me aktet provuese të shkakut të përjashtimit.
2. Relatori kujdeset për verifikimin e plotësimit nga kandidatët të kushteve ligjore të kandidimit dhe në veçanti, për:
a) administrimin dhe shqyrtimin e dokumentacionit që gjendet në dosjen personale të çdo kandidati apo dhe të atij që paraqitet nga ata gjatë verifikimit;
b) përgatitjen e relacionit për çdo kandidat, ku përshkruhen veprimet e kryera dhe dokumentet e administruara gjatë verifikimit, si dhe një përmbledhje faktike të tyre për aq sa është e nevojshme për kualifikimin ose jo të kandidatit, duke i bashkëlidhur relacionit kopje të këtyre dokumenteve;
c) përgatitjen e projektvendimeve për kualifikimin ose jo për çdo kandidat;
ç) koordinimin me kryetarin e Komisionit për përgatitjen e mbledhjes së Komisionit;
d) koordinimin me kryetarin e Këshillit për përgatitjen e mbledhjes plenare të Këshillit;
dh) njoftimet për kandidatët.
3. Në rastin e kandidatit, që ka kandiduar njëkohësisht në më shumë se një pozicion të lirë në proces shqyrtimi nga Këshilli, verifikimi i plotësimit nga ai të kushteve ligjore të kandidimit realizohet:
a) nga relatori i procedurës për të cilën verifikimi i kandidatëve ka filluar më parë, në rastin e procedurave me afate të ndryshme të kandidimit për ato pozicione;
b) nga relatori i procedurës për të cilën ka më pak kandidatë, në rastin e fillimit njëkohësisht të verifikimit të kandidatëve për ato pozicione dhe kur kjo nuk është e mundur, nga relatori i procedurës së hapur e para, sipas rendit kronologjik të vendimeve të Këshillit për ato pozicione.

Neni 19
Veprimet verifikuese të relatorit
1. Verifikimi i kandidatit në kuadër të një procedurë lëvizje paralele është i vlefshëm edhe për çdo procedurë tjetër kandidimi të njëkohshme për pozicione të lira të së njëjtës fushë të së drejtës.
2. Nëse nga shqyrtimi i dokumentacionit të dosjes personale, relatori vlerëson se ka mangësi, njofton menjëherë kandidatin, duke i caktuar një afat jo më shumë së 5 ditë, për të dhënë sqarime ose për të plotësuar mangësitë. Mungesa e përgjigjes së kandidatit nuk pengon vijimin e procedurës së përzgjedhjes për lëvizjen paralele.
3. Për verifikimin e kriterit të përvojës profesionale në fushën përkatëse të së drejtës të përshtatshme për pozicionin e lirë, relatori kërkon informacion dhe dokumentacion nga prokuroritë ku kandidati ka ushtruar detyrën ose institucioni ku ka qenë i komanduar.
4. Bazuar në gjetjet e verifikimit, nëse vlerëson që mund të procedohet me skualifikimin e kandidatit, pasi vë në dijeni Komisionin, me vendim të këtij të fundit, relatori njofton kandidatin lidhur me gjetjet paraprake dhe dokumentacionin përkatës, si edhe për të drejtën që, brenda një afati 5-ditor nga dita e njoftimit, të paraqesë në rrugë elektronike dhe/ose në zyrën përkatëse të Këshillit, qëndrimin dhe shpjegimet përkatëse lidhur me gjetjet e verifikimit, si edhe të çdo dokumentacioni mbështetës të nevojshëm sipas vlerësimit të tij.
5. Në pamundësi objektive ose për motive të tjera të justifikuara për të paraqitur qëndrimin dhe shpjegimet brenda afatit 5-ditor, kandidati njofton menjëherë Këshillin, duke i parashtruar edhe motivet përkatëse. Nëse motivet vlerësohen të justifikuara, relatori i cakton kandidatit një afat të ri të arsyeshëm për të paraqitur qëndrimet dhe shpjegimet lidhur me gjetjet e verifikimit.
6. Në rastin kur, në përfundim të afatit të caktuar, kandidati nuk parashtron shpjegime për gjetjet paraprake të verifikimit, relatori procedon me përgatitjen e relacionit mbi gjendjen e faktit dhe ligjin e zbatueshëm, duke e dërguar çështjen menjëherë për shqyrtim përpara Komisionit.
7. Kur kandidati njofton tërheqjen nga kandidimi, relatori përgatit relacionin ku përshkruhen shkurtimisht veprimet e kryera dhe projektvendimin mbi përfundimin e procedurës së lëvizjes paralele për atë kandidat, duke e dërguar menjëherë për shqyrtim përpara Komisionit.
8. Në përfundim të verifikimit për çdo kandidat, relatori njofton kryetarin e Komisionit dhe i paraqet për shqyrtim Komisionit relacionin dhe dokumentacionin e administruar, si dhe projektvendimin për kualifikimin ose jo të kandidatit.

Neni 20
Shqyrtimi nga Komisioni

1. Kryetari i Komisionit, menjëherë pas njoftimit nga relatori për çështjen e përgatitur për shqyrtim, thërret mbledhjen e Komisionit, duke u kujdesur për njohjen e anëtarëve me materialet e çështjes.
2. Në mbledhjen e Komisionit, relatori paraqet përmbledhjen e veprimeve procedurale dhe verifikuese të kryera, si edhe të fakteve që kanë rezultuar gjatë verifikimit.
3. Komisioni, pasi dëgjon relatorin, nëse vlerëson që verifikimi dhe dokumentacioni përkatës është i paplotë, i kërkon relatorit plotësimin e verifikimit ose të dokumentacionit të nevojshëm, duke evidentuar sipas rastit veprimet verifikuese dhe/ose dokumentacionin, për të cilët lind nevoja e plotësimit apo saktësimit. Në rast të kundërt, Komisioni vendos për kalimin e çështjes për shqyrtim në Këshill.

Neni 21
Shqyrtimi nga Këshilli 

1. Kryetari i Këshillit, pas njoftimit nga relatori për çështjen e përgatitur për shqyrtim, thërret mbledhjen e Këshillit. Dita dhe koha e zhvillimit të mbledhjes së Këshillit, së bashku me relacionin e përgatitur nga relatori, i njoftohet kandidatit. 
2. Në mbledhjen e Këshillit, relatori parashtron përmbledhjen e veprimeve procedurale të kryera, faktet që kanë rezultuar gjatë verifikimit të kandidatit, si dhe jep sqarime për pyetje të anëtarëve të Këshillit. 
3. Nëse Këshilli vlerëson se verifikimi i kandidatit nuk është i plotë, ai cakton një seancë tjetër për shqyrtimin e çështjes. Në këtë rast, Këshilli ngarkon relatorin për plotësimin e mangësive të evidentuara. Në seancën e radhës për shqyrtimin e çështjes, relatori i bën të ditur Këshillit për plotësimin e mangësive të evidentuara. 
4. Në përfundim të bisedimeve, Këshilli vendos për miratimin e projektvendimit të verifikimit të kandidatit sikundër ai është propozuar nga relatori apo me ndryshime, sipas propozimit të çdo anëtari. Në përfundim të votimit, kryetari deklaron rezultatin e votimit. Kur votat ndahen në mënyrë të barabartë, vota e kryetarit të Këshillit është përcaktuese. 
5. Pas bisedimit dhe votimit, Këshilli vendos: 
a) kualifikimin e kandidatit në procedurën e lëvizjes paralele; 
b) skualifikimin e kandidatit nga procedura e lëvizjes paralele; 
c) përfundimin për kandidatin të procedurës së lëvizjes paralele për shkak të tërheqjes së tij nga kandidimi.

Neni 22
Vendimi i verifikimit dhe e drejta e ankimit

1. Vendimi i verifikimit arsyetohet, sipas kërkesave të nenit 99 të Kodit të Procedurave Administrative lidhur me formën dhe përmbajtjen e aktit administrativ. 
2. Vendimi i verifikimit i njoftohet kandidatit sipas kërkesave të nenit 190 të ligjit për qeverisjen dhe bëhet publik në faqen zyrtare të internetit të Këshillit, i shoqëruar me arsyetimin përkatës. 
3. Ndaj vendimit të Këshillit për skualifikimin e kandidatit në procedurën e lëvizjes paralele, kandidati mund të bëjë ankim në Gjykatën Administrative të Apelit, brenda 5 ditëve, nga dita e njoftimit të vendimit të arsyetuar.
4. Në rastin kur Gjykata Administrative e Apelit pranon ankimin e kandidatit dhe shfuqizon vendimin, Këshilli, brenda dy javëve nga njoftimi i vendimit gjyqësor, rishikon vendimin e tij në masën e nevojshme për zbatimin e vendimmarrjes së gjykatës. 
5. Vendimi i Këshillit për përfundimin e procedurës së lëvizjes paralele për kandidatin që tërhiqet nga kandidimi, është i paankimueshëm.

KREU IV
FAZA E DYTË E PROCEDURËS SË LËVIZJES PARALELE

Neni 23
Fillimi i procedurës së përzgjedhjes 

1. Procedura e përzgjedhjes fillon menjëherë pas përfundimit me vendim të formës së prerë të verifikimit të të gjithë kandidatëve dhe, kur është rasti, edhe të vlerësimit etik dhe profesional të tyre. 
2. Në procedurën e përzgjedhjes përfshihen të gjithë kandidatët e kualifikuar.



Neni 24
Kriteret e renditjes së kandidatëve 

1. Për zbatimin e kritereve të renditjes së kandidatëve, sipas numrit të vlerësimeve etike dhe profesionale, si rregull konsiderohen vlerësimet e bëra, sipas ligjit për statusin dhe vendimeve përkatëse të Këshillit në zbatim të tij. 
2. Kur Këshilli pranon kërkesën e kandidatit për kryerjen e vlerësimit etik dhe profesional, sipas parashikimit të nenet 11 pika 5, 6 dhe 7, të kësaj rregulloreje, vlerësimi i kandidatit bëhet pjesë e procedurës së lëvizjes paralele dhe ky vlerësim etik dhe profesional përfshihet në numrin e vlerësimeve të kandidatit. 
3. Në rastin e kandidatit të komanduar, niveli i vlerësimit etik dhe profesional i institucionit ku është komanduar, njihet si nivel vlerësimi edhe në kuptim të kësaj rregulloreje, duke mbajtur në konsideratë në këtë rast nivelet e vlerësimit të institucionit sipas ligjit të tij të posaçëm dhe nivelet e vlerësimit, sipas sistemit të kohës për vlerësimin etik dhe profesional të prokurorëve. Në rastin kur niveli maksimal i vlerësimit etik dhe profesional në institucionin ku kandidati është komanduar është “shumë mirë”, konvertimi sipas sistemit të vlerësimit në fuqi (ligjit për statusin), bëhet sipas tabelës së mëposhtme: 

	Niveli i vlerësimit sipas sistemit
të vlerësimit etik dhe profesional të institucionit ku magjistrati është komanduar
	Niveli i vlerësimit sipas sistemit
të vlerësimit etik dhe profesional
në fuqi (ligjit për statusin)

	Shumë mirë
	Shkëlqyeshëm

	Mirë
	Mirë

	Mjaftueshëm
	Mjaftueshëm

	I pamjaftueshëm
	I pamjaftueshëm



Niveli i vlerësimit konvertohet në pikë sipas sistemit të vlerësimit në fuqi (ligjit për statusin) si më poshtë: 

	Niveli i vlerësimit
	Pikët

	Shkëlqyeshëm
	100

	Shumë mirë
	89

	Mirë
	69

	Mjaftueshëm
	49

	I pamjaftueshëm
	29



4. Në rastin e kandidatit të komanduar si dhe të kandidatit të riemëruar, vlerësimi për aftësitë profesionale të të cilit kryhet nga Këshilli, sipas parashikimeve të nenit 49 të ligjit për statusin dhe akteve nënligjore në zbatim të tij, nivelet e vlerësimit sipas pikëve janë si më poshtë: 

	Niveli i vlerësimit
	Pikët

	Shkëlqyeshëm
	90–100

	Shumë mirë
	70–89

	Mirë
	50–69

	Mjaftueshëm
	30–49

	I pamjaftueshëm
	0–29




Neni 25
Hapat e renditjes së kandidatëve me dy vlerësime etike dhe profesionale 

1. Për renditjen e kandidatëve me dy vlerësime etike dhe profesionale ndiqen deri në tre hapa, ku në secilin prej tyre bëhet një vlerësim krahasues i treguesve të kritereve dhe përparësive të përcaktuara dhe të renditura në nenin 43, pika 7, të Ligjit për Statusin, si dhe të detajuara në këtë vendim. 
2. Hapi pasues i renditjes ndiqet vetëm nëse në përfundim të hapit paraardhës nuk arrihet të bëhet renditja e kandidatëve me rezultate të njëjta më të larta.


Neni 26
Përparësitë e renditjes së kandidatëve për hapin e parë

1. Renditja e kandidatëve bazohet në vlerësimin krahasues të niveleve të dy vlerësimeve të mëparshme etike dhe profesionale. Kandidati me nivelet më të larta të vlerësimit etik dhe profesional, renditet më lart. 
2. Në rast se ka më shumë se një kandidat me rezultate të njëjta, për renditjen e kandidatëve me rezultatet më të larta zbatohen përparësitë sipas radhës së mëposhtme: 
a) “niveli i vlerësimit të fundit”, sipas kësaj përparësie, kandidati me nivelin më të lartë të vlerësimit të fundit etik dhe profesional, renditet më lart; 
b) “përvoja si prokuror i komanduar sipas nenit 53 të ligjit për statusin, si prokuror në skemën e delegimit sipas nenit 45, të ligjit për statusin ose si anëtar i Këshillit, që i ka mbaruar mandati tri vite përpara kandidimit ”, sipas kësaj përparësie, kandidati që ka një nga këto përvoja, renditet më lart; 
c) “kohëzgjatja e përvojës si prokuror i komanduar, si prokuror në skemën e delegimit ose si anëtar i Këshillit”, sipas kësaj përparësie, kandidati me përvojën me kohëzgjatjen më të madhe në vite, renditet më lart; 
ç) “shumëllojshmëria e përvojave si prokuror i komanduar, si prokuror në skemën e delegimit ose si anëtar i Këshillit”, sipas kësaj përparësie, kandidati që ka më shumë nga këto përvoja, renditet më lart. 
3. Në rast se edhe pas zbatimit të përparësive, sipas pikave 1 dhe 2 të këtij neni ka më shumë se një kandidat me rezultate të njëjta, renditja e kandidatëve me rezultatet më të larta bazohet në pikëzim, sipas skemës së pikëve të miratuar nga Këshilli në lidhje me:
a) vlerësimin etik dhe profesional të prokurorëve, sipas ligjit për statusin;
b) vlerësimin etik dhe profesional të kandidatëve, sipas përcaktimeve të nenit 49, të ligjit për statusin. 
Sipas kriterit të renditjes të parashikuar në këtë pikë, kandidati me totalin më të lartë të pikëve në dy vlerësimet e mëparshme etike dhe profesionale, renditet më lart. 

Neni 27
Prokurori i komanduar

1. Përvoja si prokuror i komanduar, si prokuror në skemën e delegimit, ose si anëtar i Këshillit konsiderohet si përparësi në renditje sipas nenit 24, të këtij vendimi, vetëm në ato raste kur prokurori ka kryer të gjithë periudhën e komandimit ose të mandatit. 
2. Prokurori konsiderohet se e ka kryer të gjithë periudhën e komandimit edhe në rastin kur Këshilli, kryesisht, për shkaqe të shpallura në momentin e komandimit, ka përfunduar komandimin e tij para afatit. 

Neni 28
Kriteri dhe përparësitë e renditjes së kandidatëve për hapin e dytë

1. Në rast se pas vlerësimit të bërë edhe nenit 26 të këtij vendimi, ka më shumë se një kandidat me rezultate të njëjta, renditja e kandidatëve me rezultatet më të larta bazohet në përvoja profesionale specifike që kërkohet për pozicionin e lirë. 
2. Kandidati me përvojën profesionale specifike me kohëzgjatjen më të madhe, renditet më lart. Përvoja profesionale fillimisht vlerësohet sipas specifikave të pozicionit të lirë, për të cilin po zhvillohet procedura e lëvizjes paralele. 


Neni 29
Kriteret dhe përparësitë e renditjes së kandidatëve për hapin e tretë

1. Në rast se edhe pas zbatimit të përparësive sipas nenit 28 të këtij vendimi, ka më shumë se një kandidat me rezultate të njëjta, Këshilli rendit kandidatët sipas vjetërsisë si magjistrat. Kandidati me vjetërsinë më të madhe renditet më lart. 
2. Vjetërsia si magjistrat është treguesi që individualizon meritat e kandidatit në procedurën e lëvizjes paralele sipas kohëzgjatjes që ai ka ushtruar detyrën e prokurorit ose gjyqtarit, pavarësisht llojit të pozicionit.
3. Treguesi i vjetërsisë pikëzohet me radhë sipas kritereve të mëposhtme:
a) vjetërsia në detyrën e prokurorit;
b) vjetërsia në detyrën e gjyqtarit.
4. Në vlerësimin e vjetërsisë në detyrën e prokurorit ose gjyqtarit sipas këtij neni përfshihet edhe përvoja në një pozicion të komanduar. 

Neni 30
Vjetërsia si jurist

Në rast se edhe pas zbatimit të përparësive sipas nenit 29 të këtij vendimi, ka më shumë se një kandidat me rezultate të njëjta, renditja e kandidatëve bazohet në vjetërsinë si jurist. Kandidati me vjetërsinë më të madhe renditet më lart.


Neni 31
Intervista nga Këshilli

1. Në rast se pas vlerësimit të bërë edhe nenit 26 të kësaj rregulloreje, ka më shumë se një kandidat me rezultate të njëjta Komisioni paraqet në Këshill listën e kandidatëve të radhitur deri në këtë fazë. 
2. Këshilli njofton për intervistë kandidatët dhe pas intervistës bën vlerësimin e tyre, duke vendosur përfundimisht për renditjen e kandidatëve. 


Neni 32
Hapat e renditjes së kandidatëve me një vlerësim etik dhe profesional

1. Për renditjen e kandidatëve me një vlerësim etik dhe profesional ndiqen deri në tre hapa, ku në secilin prej tyre bëhet një vlerësim krahasues i treguesve të kritereve dhe përparësive të përcaktuara dhe të renditura në nenin 43, pikat 7 dhe 8, të ligjit për statusin, si dhe të detajuara më poshtë në këtë vendim. 
2. Hapi pasues i renditjes ndiqet vetëm nëse në përfundim të hapit paraardhës nuk arrihet të bëhet renditja e kandidatëve me rezultate të njëjta më të larta. 

Neni 33
Kriteret dhe përparësitë e renditjes së kandidatëve për hapin e parë

1. Renditja e kandidatëve bëhet duke u bazuar njëkohësisht në vlerësimin krahasues të: 
a) rezultatit të vlerësimit etik dhe profesional përkatës;
b) renditjes në listën e të diplomuarve në Shkollën e Magjistraturës ose në vlerësimin profesional në rastin e prokurorit të riemëruar sipas nenit 36 të ligjit për statusin.
2. Për kandidatin e komanduar dhe, kur është rasti, edhe atë të riemëruar, sa i përket vlerësimit etik dhe profesional, zbatohen rregullat sipas nenit 24 të kësaj rregulloreje.
3. Sipas kriterit të pikës 1 të këtij neni, kandidati me rezultatet më të larta sipas shkronjave “a” dhe “b”, të kësaj pike, renditet më lart.
4. Në rast se ka më shumë se një kandidat me rezultate të njëjta, për renditjen e kandidatëve me rezultatet më të larta zbatohen përparësitë sipas radhës së mëposhtme:
a) “niveli i vlerësimit etik dhe profesional”, sipas kësaj përparësie, kandidati që ka nivelin më të lartë të vlerësimit etik dhe profesional, sipas shkronjës “a”, të pikës 1, të këtij neni, renditet më lart;
b) “përvoja si prokuror i komanduar ose si prokuror në skemën e delegimit” , sipas kësaj përparësie, kandidati që ka një nga këto përvoja, renditet më lart;
c) “kohëzgjatja e përvojës si prokuror i komanduar ose si prokuror në skemën e delegimit”, sipas kësaj përparësie, kandidati me përvojën me kohëzgjatjen më të madhe në vite, renditet më lart;
ç) “shumëllojshmëria e përvojave si prokuror i komanduar ose si prokuror në skemën e delegimit”, sipas kësaj përparësie, kandidati që ka më shumë nga këto përvoja, renditet më lart.
5. Në rast se edhe pas zbatimit të përparësive sipas pikës 4 të këtij neni, ka më shumë se një kandidat me rezultate të njëjta, renditja e kandidatëve me rezultatet më të larta bazohet:
a) në skemën e pikëve të miratuar nga Këshilli, në lidhje me:
- vlerësimin etik dhe profesional të prokurorëve sipas ligjit për statusin;
- vlerësimin etik dhe profesional të kandidatëve sipas përcaktimeve të nenit 49 të ligjit për statusin;
b) në vlerësimin përfundimtar me pikë të bërë nga Shkolla e Magjistraturës pas vitit të tretë të programit të formimit fillestar. Sipas kriterit të renditjes të parashikuar në këtë pikë, kandidati me totalin më të lartë të pikëve në vlerësimin etik dhe profesional dhe në vlerësimin përfundimtar të Shkollës së Magjistraturës, renditet më lart.

Neni 34
Komandimi

Përvoja si prokuror i komanduar ose si prokuror në skemën e delegimit, konsiderohet si përparësi në renditje, sipas pikës 4 të nenit 33 të këtij vendimi, vetëm në ato raste kur prokurori ka kryer të gjithë periudhën e komandimit. Prokurori konsiderohet se ka kryer të gjithë periudhën e komandimit edhe në rastin kur Këshilli, kryesisht, për shkaqe të shpallura në momentin e komandimit, ka përfunduar komandimin e tij para afatit.

Neni 35
Kriteri dhe përparësitë e renditjes së kandidatëve për hapin e dytë

Në rast se pas vlerësimit të bërë edhe nenit 33 të këtij vendimi, ka më shumë se një kandidat me rezultate të njëjta, renditja e kandidatëve me rezultatet më të larta bazohet në përvojën profesionale specifike që kërkohet për pozicionin e lirë. 
Kandidati me përvojën profesionale specifike me kohëzgjatjen më të madhe, renditet më lart. Përvoja profesionale fillimisht vlerësohet sipas specifikave të pozicionit të lirë, për të cilin po zhvillohet procedura e lëvizjes paralele 


Neni 36
Kriteret dhe përparësitë e renditjes së kandidatëve për hapin e tretë

Në rast se pas vlerësimit të bërë edhe sipas nenit 35 të kësaj rregulloreje ka më shumë se një kandidat me rezultate të njëjta, renditja e kandidatëve me rezultatet më të larta bazohet në vjetërsinë si magjistrat. Kandidati me vjetërsinë më të madhe, renditet më lart. Zbatohen rregullat e parashikuara në pikat 2, 3 dhe 4 të nenit 29 të këtij vendimi. 


Neni 37
Vjetërsia si jurist

Në rast se edhe pas zbatimit të përparësive sipas nenit 36 të këtij vendimi, ka më shumë se një kandidat me rezultate të njëjta, renditja e kandidatëve bazohet në vjetërsinë si jurist. Kandidati me vjetërsinë më të madhe renditet më lart.

Neni 38
Intervista nga Këshilli

1. Në rast se pas vlerësimit të bërë edhe nenit 37 të këtij vendimi, ka më shumë se një kandidat me rezultate të njëjta Komisioni paraqet në Këshill listën e kandidatëve të radhitur deri në këtë fazë. 
2. Këshilli njofton për intervistë kandidatët dhe pas intervistës bën vlerësimin e tyre, duke vendosur përfundimisht për renditjen e kandidatëve. 

Neni 39
Hapat e renditjes së kandidatëve pa asnjë vlerësim etik dhe profesional

Për renditjen e kandidatëve pa asnjë vlerësim etik dhe profesional ndiqet një hap, në të cilin bëhet një vlerësim krahasues i treguesve të kritereve dhe përparësive të përcaktuara dhe të renditura në nenin 43, pikat 7, 8 dhe 9, të ligjit për statusin dhe të detajuara më poshtë në këtë rregullore.

Neni 40
Kriteret dhe përparësitë e renditjes së kandidatëve për hapin e parë

1. Kandidatët pa asnjë vlerësim etik dhe profesional renditen duke u bazuar në renditjen në listën e të diplomuarve në Shkollën e Magjistraturës ose në vlerësimin profesional në rastin e magjistratit të riemëruar sipas nenit 36 të ligjit për statusin. Sipas këtij kriteri, kandidati me rezultatet më të larta, renditet më lart.
2. Në rast se ka më shumë se një kandidat me rezultate të njëjta, për renditjen e kandidatëve me rezultatet më të larta zbatohen përparësitë sipas radhës së mëposhtme:
a) “përvoja si prokuror i komanduar ose si prokuror në skemën e delegimit”, sipas kësaj përparësie, kandidati që ka një nga këto përvoja, renditet më lart;
b) “kohëzgjatja e përvojës si prokuror i komanduar ose si prokuror në skemën e delegimit”, sipas kësaj përparësie, kandidati me përvojën me kohëzgjatjen më të madhe në vite, renditet më lart;
c) “shumëllojshmëria e përvojave si prokuror i komanduar ose si prokuror në skemën e delegimit”, sipas kësaj përparësie, kandidati që ka më shumë nga këto përvoja, renditet më lart.
3. Përvoja si prokuror i komanduar ose si prokuror në skemën e delegimit, konsiderohet si përparësi në renditje sipas pikës 2 të këtij neni, vetëm në ato raste kur prokurori ka kryer të gjithë periudhën e komandimit. Prokurori konsiderohet se ka kryer të gjithë periudhën e komandimit edhe në rastin kur Këshilli, kryesisht, për shkaqe të shpallura në momentin e komandimit, ka përfunduar komandimin e tij para afatit. Zbatohen rregullat e parashikuara në pikat 2, 3 dhe 4, të nenit 29 të kësaj rregulloreje. 
4. Në rast se edhe pas zbatimit të përparësive sipas pikës 2, të këtij vendimi, ka më shumë se një kandidat me rezultate të njëjta, renditja e kandidatëve me rezultatet më të larta bazohet në vlerësimin përfundimtar me pikë të bërë nga Shkolla e Magjistraturës pas vitit të tretë të programit të formimit fillestar.

Neni 41
Veprimet procedurale dhe verifikuese të relatorit

1. Në procedurën e përzgjedhjes së kandidatëve për lëvizjen paralele, relatori kujdeset në veçanti për:
a) administrimin dhe shqyrtimin e dokumentacionit të kandidatëve, që gjendet në dosjen e tyre personale apo që paraqitet nga ata gjatë procedurës së përzgjedhjes;
b) përgatitjen e relacionit që përmban përshkrimin e dokumenteve të administruara, si dhe një përmbledhje faktike të tyre për aq sa është e nevojshme për renditjen e kandidatëve, duke i bashkëlidhur atij kopje të këtyre dokumenteve;
c) përgatitjen e projektvendimit të renditjes së kandidatëve;
ç) koordinimin me kryetarin e Komisionit për përgatitjen e mbledhjes së Komisionit;
d) koordinimin me kryetarin e Këshillit për përgatitjen e mbledhjes plenare të Këshillit;
dh) njoftimet për kandidatët.
2. Në procedurën e përzgjedhjes së kandidatëve për lëvizjen paralele janë të zbatueshme rregullat sipas nenit 19 pikat 2, 3, 7.
3. Në përfundim të vlerësimit për çdo kandidat, relatori njofton kryetarin e Komisionit dhe i paraqet për shqyrtim Komisionit relacionin dhe dokumentacionin e administruar, si dhe projektvendimin për renditjen e kandidatëve.

Neni 42
Shqyrtimi nga Komisioni i projektvendimit të renditjes së kandidatëve

Për shqyrtimin nga Komisioni të projektvendimit të renditjes së kandidatëve janë të zbatueshme rregullat e nenit 20, të këtij vendimi.

Neni 43
Shqyrtimi dhe miratimi nga Këshilli i projektvendimit të renditjes së kandidatëve

1. Për shqyrtimin nga Këshilli të projektvendimit të renditjes së kandidatëve janë të zbatueshme rregullat e nenit 21 për pikat 1, 2 dhe 3 të kësaj rregulloreje.
2. Këshilli vendos për miratimin e projektvendimit të renditjes të kandidatit sikundër ai është propozuar nga relatori apo me ndryshime, sipas propozimit të çdo anëtari. Në përfundim të votimit, kryetari deklaron rezultatin e votimit. Kur votat ndahen në mënyrë të barabartë, vota e kryetarit të Këshillit është përcaktuese. 
Neni 44
Vendimi për renditjen e kandidatëve dhe e drejta e ankimit

Për vendimin e renditjes së kandidatëve janë të zbatueshme rregullat e nenit 22 të këtij vendimi.

KREU V
FAZA E TRETË E PROCEDURËS SË LËVIZJES PARALELE 

Neni 45
Vendimi i transferimit

1. Jo më vonë se 7 ditë nga marrja formë të prerë sipas ligjit të vendimit për renditjen e kandidatëve në një procedurë lëvizje paralele, mbi projektvendimin e përgatitur nga relatori, Këshilli merr vendim për transferimin në atë pozicion të lirë të kandidatit të renditur më lart. 
2. Vendim i Këshillit i njoftohet prokurorit të transferuar, prokurorive respektive, si dhe bëhet publik në faqen zyrtare të internetit të Këshillit. Një kopje e vendimit bëhet pjesë e dosjes personale të prokurorit të transferuar.

KREU VI
DISPOZITA PËR PERIUDHËN KALIMTARE

Neni 46
Rregulla të përgjithshme

1. Gjatë periudhës kalimtare sipas nenit 25, paragrafi 3, i ligjit nr. 48/2019, për renditjen e kandidatëve në një procedure lëvizje paralele zbatohen rregullat, sipas kreut IV, të kësaj rregulloreje, përveç sa parashikohet ndryshe në këtë krye.
2. Për zbatimin e kritereve të renditjes së kandidatëve sipas numrit të vlerësimeve etike dhe profesionale, si rregull konsiderohen vlerësimet e bëra sipas ligjit për statusin. Vlerësimet e mëparshme etike dhe profesionale të kandidatit të realizuara përpara hyrjes në fuqi të ligjit për statusin, konsiderohen të vlefshme për efekt të kësaj rregulloreje.
3. Procedura e lëvizjes paralele do të zhvillohet mbi bazën e vlerësimeve etike dhe profesionale ekzistuese, deri në miratimin e rregullave nga Këshilli, për:
a) vlerësimin etik dhe profesional të prokurorëve; 
b) të vlerësimit etik dhe profesional të kandidatit me procedurë të përshpejtuar, sipas nenit 97 të ligjit për statusin; 
c) vlerësimin etik dhe profesional të kandidatëve, sipas përcaktimeve të nenit 49 të ligjit për statusin.

Neni 47
Konvertimi dhe pikëzimi

1. Konvertimi i niveleve të mëparshme të vlerësimit sipas sistemeve të mëparshme të vlerësimit etik dhe profesional me ato sipas sistemit të vlerësimit në fuqi bëhet sipas tabelës së mëposhtme:
 
	Niveli i vlerësimit, sipas sistemeve të mëparshme të vlerësimit etik dhe profesional
	Niveli i vlerësimit sipas sistemit të vlerësimit etik dhe profesional në fuqi (ligjit për statusin)

	Nëse të gjithë kriteret e vlerësimit, sipas sistemit të mëparshëm janë “shumë mirë” 
	Shkëlqyeshëm

	Nëse një nga kriteret e vlerësimit, sipas sistemit të mëparshëm është më pak se “shumë mirë” 
	Shumë mirë

	Mirë 
	Mirë

	Mjaftueshëm
	Mjaftueshëm

	I pamjaftueshëm
	I pamjaftueshëm



2. Niveli i vlerësimit konvertohet në pikë sipas sistemit të vlerësimit në fuqi (ligjit për statusin) si më poshtë: 

	Niveli i vlerësimit
	Pikët

	Shkëlqyeshëm
	100

	Shumë mirë
	89

	Mirë
	69

	Mjaftueshëm
	49

	I pamjaftueshëm
	29



Neni 48
Kandidatët e caktuar përkohësisht

Për kandidatët e caktuar përkohësisht sipas nenit 59 të ligjit për statusin përpara miratimit të kësaj rregullore për transferimin nëpërmjet procedurës për lëvizjen paralele, nuk do të aplikohen dispozitat e nenit 59, pikat 6 dhe 7, të ligjit për statusin.

Neni 49
Lëvizja paralele në vendet e lira të përkohshme

Kriteret dhe kushtet e përcaktuara në ketë rregullore zbatohen për sa është e mundur edhe për vendet e lira të përkohshme. 

Neni 50
Të fundit

1. Për zbatimin e kësaj Rregulloreje ngarkohet Komisioni i Zhvillimit të Karrierës pranë Këshillit të Lartë të Prokurorisë.
[bookmark: _GoBack]2. Kjo rregullore hyn në fuqi në ditën e botimit në Fletoren Zyrtare.
